钦定古今图书集成/明伦汇编/官常典/第482卷 > 寇洛
## 钦定古今图书集成/明伦汇编/官常典/第482卷 > 寇洛

按《周书》本传：“洛，上谷昌平人也。累世为将吏。父延寿，
和平中以良家子镇武川，因家焉。洛性明辩，不拘小
节。正光末，以北边贼起，遂率乡亲避地于并肆，因从
尔朱荣征讨。及贺拔岳西征，洛与之乡里，乃募从入
关，破赤水蜀。以功拜中坚将军、屯骑校尉、别将，封临
邑县男，邑二百户。又从岳获贼帅尉迟菩萨于渭水”，
破侯伏、侯元进于百里细川，擒万俟丑奴于长坑。洛
每力战，并有功，加龙骧将军、都督，进爵安乡县子。累
迁征北将军、卫将军。于平凉，以洛为右都督。侯莫陈
悦既害岳，欲并其众。时初丧元帅，军中惶扰。洛于诸
将之中最为旧齿，素为众所信，乃收集将士，志在复
仇，共相纠合，遂全众而反。既至原州，众咸推洛为盟
主，统岳之众。洛复自以非才，乃固辞，与赵贵等议迎
太祖。魏帝以洛有全师之功，除武卫将军。太祖至平
凉，以洛为右大都督。从讨侯莫陈悦，平之，拜泾州刺
史。魏孝武西迁，进爵临邑县伯，邑五百户。寻进位骠
骑大将军、仪同三司，进爵为公，增邑五百户。大统初，
魏文帝诏曰：“往者侯莫陈悦远同逆贼，潜害故清水
公岳，志在兼并，当时造次，物情惊骇。使持节、骠骑大
将军、仪同三司、前泾州刺史、大都督、临邑县开国公
寇洛，忠款自心，勋诚早立，遂能纠合义军，以待大丞
相见危授命，推贤而奉，此而不赏，何以劝励将来？可
加开府，进爵京兆郡公。”封洛母宋氏为襄城郡君。又
转领军将军。三年，出为华州刺史，加侍中。与独孤信
复洛阳，移镇弘农。四年，从太祖与《东魏》战于河桥。军
还，洛率所部镇东雍。五年，卒于镇，时年五十三。赠使
持节、侍中、都督雍华豳泾原三秦二岐十州诸军事、
太尉、尚书令、骠骑大将军、雍州刺史，谥曰武。世宗二
年，录勋旧，以洛配享太祖庙庭。